«Քուրդ ալևիների էթնիկ ինքնության շուրջ բանավեճերը» աշխատանքում Martin van Bruinessen-ը գրում է, որ նախահանրապետական Թուրքիայի շրջանում ինքն այս ցեղախմբերի մասին քուրդ և կըզըլբաշ տերմիններիզ զատ այլ տերմին չի գտել (I have found no references prior to the republican period that call these tribes anything other than Kurds or Kızılbaş)[7]: Իրականում հայ հեղինակները Դերսիմի բնակչության մասին խոսելիս հաճախ փորձել են տարբերակել «Դերսիմի քրդերին» և «կըզըլբաշ» տերմինի կողքին հաճախ են օգտագործել «ալևի» և նույնիսկ «զազա» տերմինները: Դերսիմում ապրած և այն շատ լավ ճանաչող Անդրանիկ անունով հեղինակը, ամենից ավելի հաճախ օգտագործվելով «քուրդ» [8] և «դերսիմցի»[9] տերմինները, մի դեպքում «քուրդ» է անվանել բոլոր դերսիմցիներին (հայերից և թուրքերից զատ), մեկ այլ դեպքում՝ «քուրդ» են միայն սուննի մահմեդական քրմանջախոսները, երրորդ և ամենից ավելի հաճախ դեպքերում՝ «քուրդ» են սուննի մահմեդական քրդերից տարբերվող «ղըզըլբաշ»-ները, որոնց նա անվանում է նաև «ոչ մահմեդական քրդեր» կամ «ղըզըլբաշ քրդեր»[10]: Իսկ, օրինակ, Դերսիմում ծնված, մինչև 1914թ. ուսուցիչ աշխատած ու ողջ Դերսիմում նյութեր հավաքած Գևորգ Հալաջյանը նույն բնակչության մասին խոսելիս կրկին գլխավորապես օգտագործելով «քուրդ» բառը, «ղըզըլբաշ» տերմինի փոխարեն սկսում է օգտագործել «ալևի», «ալևի քրդեր» բառերը[11]: